Diari Oficial de la Generalitat Valenciana


Sumari del DOGV 10804, del 10-12-2024 (2024/13016)

DECRET 182/2024, de 10 de desembre, del Consell, d’aprovació de les bases reguladores i del procediment de concessió directa d'ajudes urgents a les comunitats de regants i altres entitats de reg afectades pels danys produïts pel temporal de vent i pluges iniciat a la Comunitat Valenciana, el 29 d'octubre de 2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/10/182/dof/vci/html**

### Dades del document

Número de DOGV
:   10212

Data del DOGV
:   10-12-2024

Secció del DOGV
:   I. DISPOSICIONS GENERALS

Número del document
:   2024/13289

CVE
:   SNDR-H-2003-20627

Data del document
:   10-12-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Decret

Descriptors 

:   * ajuda pública
    * suport econòmic
    * desastre natural
    * inundació

El dia 29 d'octubre de 2024 la Comunitat Valenciana s'ha vist afectada per una depressió aïllada en nivells alts (d'ara en avant, DANA) que ha comportat un temporal de pluges d'una intensitat, extensió i abast inusitats, amb registres de precipitació acumulada que han superat àmpliament els 400 litres per metre quadrat en 24 hores en moltes localitats, així com fortíssims vents, que han afectat milers de ciutadans i ciutadanes pel que fa a la seua vivenda i als seus estris, a la seua capacitat de transport, o al seu accés als servicis bàsics, sense oblidar la irreparable pèrdua de vides humanes.

A més, el temporal ha ocasionat importants danys a les infraestructures de regadiu, i han sigut les més afectades les séquies, les canonades de transport i les xarxes de distribució de reg localitzat.

Els arrossegaments en rius i barrancs han destrossat nombrosos camins i han afectat significativament les infraestructures de regadiu que n’hi ha, s'han produït acumulacions de sediments que han reblit quilòmetres de séquies i hi ha hagut inundacions en capçals de reg, en basses, dipòsits i centres de transformació, entre altres.

La Federació Valenciana de Comunitats de Regants (FECOREVA) ha recopilat la informació dels danys patits per un nombre significatiu de comunitats de regants, que complementat amb la informació arreplegada pel Servici de Regadius a través dels seus equips de direcció i supervisió d'obra desplaçats a les zones afectades i dels contactes mantinguts amb diferents entitats de reg i de l'anàlisi de les afeccions produïdes, comporta un valor estimat de 100 milions d'euros en danys produïts en les infraestructures de reg fora de les explotacions agràries.

És per això que cal abordar de manera immediata les actuacions necessàries per a aconseguir, al més prompte possible, la recuperació de les infraestructures de regadius en les zones de la Comunitat Valenciana que s'han vist afectades.

Per un acord de 4 de novembre de 2024, del Consell, publicat en el DOGV 9974 bis, d'eixa mateixa data, s'han adoptat mesures urgents per a pal·liar els danys produïts pel temporal iniciat el 29 d'octubre de 2024 a la Comunitat Valenciana, especificant en l’apartat quint que s'han de posar en marxa amb urgència mesures destinades a impulsar la recuperació de les àrees afectades pel temporal i incloent en l’apartat d) ajudes a les comunitats de regants i altres entitats de reg pels danys en les seues infraestructures.

Així mateix, el citat acord declara en l’apartat sext que als procediments i mesures d'execució necessaris per al compliment del citat acord s'aplicarà la tramitació d'urgència d'acord amb el que es preveu en l'article 33 de la Llei 39/2015, d'1 d'octubre, del procediment administratiu comú de les administracions públiques. Així mateix, declara la preferència en la tramitació dels expedients i mesures d'execució necessàries, de conformitat amb el que es preveu en l'article 71.2 de la citada Llei 39/2015, d'1 d'octubre.

En este decret es concedixen, amb caràcter d'urgència, ajudes perquè les comunitats de regants i altres entitats de reg afectades pel temporal  puguen escometre els gastos més necessaris per a restablir el reg, encara que siga de manera provisional mentre s'apliquen les mesures de recuperació del potencial productiu a través de la restauració d'explotacions agràries afectades arreplegades en el Reial decret llei 7/2024, d'11 de novembre, pel qual s'adopten mesures urgents per a l'impuls del Pla de resposta immediata, reconstrucció i rellançament enfront dels danys causats per la depressió aïllada en nivells alts (DANA) en diferents municipis entre el 28 d'octubre i el 4 de novembre de 2024.

L'aigua és un bé de domini públic a Espanya i el seu preu està regulat per la llei d'aigües. Per este motiu, les subvencions regulades en este decret no constituïxen ajuda d'Estat perquè es destinen a unes obres que no modifiquen el preu de l'aigua ni el volum d'aigua disponible, només asseguren la seua disponibilitat i la sostenibilitat del sistema fent-lo més resilient. Per tant, no falsegen o amenacen falsejar la competència, afavorint determinades empreses o produccions, i no és aplicable l'article 107.1 del Tractat de Funcionament de la Unió Europea.

A més, en virtut del que s'establix en l'article 107.2.b) del citat Tractat, són compatibles amb el mercat interior les ajudes destinades a reparar els perjuís causats per desastres naturals o per altres esdeveniments de caràcter excepcional.

En les ajudes a què es referix este decret, donada la intensitat del temporal, l'extensió afectada per este i els efectes catastròfics que ha originat, que han de ser reparats urgentment, concorren circumstàncies singulars i raons d'interés públic, social, econòmic i humanitari que dificulten la convocatòria pública i justifiquen l'atorgament en règim de concessió directa, com a resposta a la crisi excepcional ocasionada per una catàstrofe natural de tal magnitud que posa en risc la viabilitat de més de 50.000 hectàrees de cultius de regadiu i compromet greument l'economia de la zona. Per això, és urgent atendre les necessitats de les comunitats de regants i altres entitats de reg per a recuperar les seues infraestructures i, per tant, assegurar el manteniment de l'agricultura de regadiu en els municipis afectats.

Les presents ajudes, si bé no estan previstes en l'actual Pla estratègic de subvencions aprovat, s'hi integraran amb la naturalesa pròpia d'acte administratiu de conformitat amb el que establix l'article 168.1.C) de la Llei 1/2015, de 6 de febrer, d'hisenda pública, del sector públic instrumental i de subvencions.

D'acord amb el Decret 32/2024, de 21 de novembre, de la Presidència de la Generalitat, pel qual es determinen el nombre i la denominació de les conselleries, i les seues atribucions, i amb el Decret 172/2024, de 3 de desembre, del Consell, pel qual s’establix l'estructura orgànica bàsica de la Presidència i de les conselleries de la Generalitat, correspon a la Conselleria d'Agricultura, Aigua, Ramaderia i Pesca les competències en matèria de regadius.

Per tot això, amb l’informe preceptiu previ de la conselleria competent en matèria d'hisenda i l’informe de l'Advocacia General de la Generalitat, segons l'article 13.2 del Decret 24/2009 en relació amb l'article  168.1.C) de la Llei 1/2015, de 6 de febrer, de la Generalitat, d'hisenda  pública, del sector públic instrumental i de subvencions, i els articles 28.c i 33.2 de la Llei 5/1983, de 30 de desembre, de la Generalitat, del Consell, a proposta del conseller d'Agricultura, Aigua, Ramaderia i Pesca, i amb la deliberació prèvia del Consell, en la reunió de 10 de desembre de 2024,

DECRETE

*Article 1. Objecte*

L'objecte d'este decret és aprovar les bases reguladores i establir el procediment per a la concessió directa d'ajudes a les comunitats de regants i altres entitats de reg que hagen patit danys en les seues infraestructures de regadiu a conseqüència del temporal de vent i pluges iniciat a la Comunitat Valenciana el 29 d'octubre de 2024 (d'ara en avant, el temporal).

Amb esta finalitat, l'òrgan instructor del procediment de concessió de les ajudes i l'òrgan competent per a la seua concessió seran els assenyalats en l'article 7 del present decret.

*Article 2. Règim de concessió*

Estes subvencions es concedixen de manera directa, en aplicació del que es preveu en l'article 22.2.c) de la Llei 38/2003, de 17 de novembre, general de subvencions, en relació amb el que establixen els apartats 2 i 3 de l'article 28 de la llei esmentada, i l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés econòmic, social i humanitari, en virtut de les circumstàncies de les quals s'ha deixat constància en l'Acord de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 a la Comunitat Valenciana.

*Article 3. Entitats beneficiàries*

Són beneficiàries d'estes ajudes les comunitats de regants i altres entitats que tenen drets de reg amb infraestructures afectades pel temporal, sempre que estes infraestructures estiguen situades en algun dels municipis que s'esmenten en l'annex d'este decret.

*Article 4. Gastos subvencionables*

1. Són subvencionables els gastos de reparació de les infraestructures de regadiu situades en algun dels municipis de l'annex i que s'han vist afectades pel temporal.

2. Seran subvencionables els gastos de reparació citats en l'apartat anterior realitzats a partir del 29 d'octubre de 2024.

3. D'acord amb el que s'establix en l'apartat quint de l'Acord de 4 de novembre de 2024, del Consell, els gastos subvencionables es limitaran als danys produïts pel temporal que no estiguen coberts per contractes d'assegurança en vigor.

4. L'import de l'impost sobre el valor afegit suportat per l'entitat beneficiària en ocasió de la realització de les actuacions objecte de les ajudes serà subvencionable sempre que no tinga caràcter recuperable o deduïble d’acord amb les normes d'esta figura tributària, tot això conforme al que s'establix en l'article 31.8 de la Llei 38/2003, general de subvencions.

5. No són subvencionables les actuacions a l'interior de la parcel·la, ni les sol·licitades per les persones agricultores a títol individual.

*Article 5. Import de les ajudes*

1. L'import global màxim de les ajudes a concedir derivades d'este decret ascendix a 03.019.052 euros a càrrec a fons propis de la Generalitat per a l'exercici pressupostari 2025.

2. D'acord amb la previsió legal del penúltim paràgraf de l'article 168.1.c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estes ajudes s'imputaran a la línia de subvenció que s'habilite mitjançant la corresponent modificació pressupostària.

3. L'import de l'ajuda per a cada entitat beneficiària serà, com a màxim, del 100 % del pressupost al qual fa referència l'apartat 4.c) de l'article 6 del present decret, amb el límit, per a cada entitat beneficiària, de 100.001 euros, sense perjuí del prorrateig previst en l'apartat 4 del present article, en el cas que la disponibilitat pressupostària és insuficient per a atendre la totalitat de les sol·licituds presentades.

4. Si se supera l'import global màxim de les ajudes, es realitzarà un prorrateig en funció de l'import dels gastos efectivament subvencionables inclosos en la sol·licitud de cada entitat de reg.

*Article 6. Sol·licitud, documentació i termini de presentació*

1. Les entitats de reg amb infraestructures de regadiu danyades a conseqüència del temporal situades en algun dels termes municipals inclosos en l'annex podran sol·licitar l'ajuda que s’establix en el present decret en el termini d'un mes des de l'endemà de la seua publicació.

2. De conformitat amb el que s'establix en l'article 14 de la Llei 39/2015, d'1 d'octubre, del procediment administratiu comú, les entitats sol·licitants hauran de presentar les sol·licituds telemàticament, a través de la seu electrònica de la Generalitat en l'adreça d'Internet sede.gva.es/es/proc102009, utilitzant els corresponents models normalitzats disponibles en esta.

Les entitats de reg presentaran una única sol·licitud de subvenció.

Per a accedir de manera telemàtica al procediment, la persona sol·licitant haurà de disposar de certificat qualificat de representant d'entitat, emés per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de firma electrònica admés per la seu electrònica de la Generalitat

([sede.gva.es/vl/sede\_certificats](https://sede.gva.es/es/sistemes-d-identificacio-i-signatura-acceptats)).

Quan es vulga tramitar un procediment en representació d'una altra persona jurídica, es podrà atorgar esta representació a través del Registre de representants de l'ACCV

(<https://www.accv.es/vl/servicios/administracion-publica/registro-de-representantes/>). L'accés a este registre per part de les persones representades pot realitzar-se utilitzant un certificat qualificat de representant d'entitat.

Les sol·licituds presentades han de firmar-se amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, es firmaran electrònicament pels que siguen competents per a això aquells documents que s'adjunten la firma dels quals siga obligatòria.

3. En el cas que alguna de les entitats sol·licitants presente la seua sol·licitud presencialment, se la requerirà perquè l'esmene a través de la seua presentació electrònica en els termes previstos en l'article 68.4 de la citada Llei 39/2015, d'1 d'octubre. A este efecte, es considerarà com a data de presentació de la sol·licitud aquella en la qual haja sigut realitzada l'esmena.

4. A la sol·licitud d'ajuda s'haurà d'adjuntar:

a) Estatuts o ordenances de l'entitat de reg.

b) Certificat de l'entitat de reg en què s'especifique l'import de l'ajuda sol·licitada i que els danys inclosos en la sol·licitud no estan coberts per un contracte d'assegurança en vigor.

c) Informe tècnic amb visat col·legial, que incloga la valoració dels danys a preus de mercat per als quals se sol·licita l'ajuda, amb descripció de les afeccions, reportatge fotogràfic, plànols d'ubicació de les infraestructures afectades i pressupost de les actuacions a escometre.

D'acord amb el que s'establix en l'article 37.1.a) de la Llei 38/2003, de 17 de novembre, general de subvencions, serà causa de reintegrament de l'ajuda, l'obtenció de la subvenció falsejant les condicions requerides per a això o ocultant aquelles que ho hagueren impedit.

d) Acreditació de la identitat de la persona jurídica sol·licitant, si no autoritza la seua consulta per l'òrgan gestor del procediment.

e) Acreditació de la representació, quan s'opose a la seua consulta per l'òrgan gestor o aquella no conste el Registre de representants de l'Agència de Tecnologia i Certificació Electrònica de la Comunitat Valenciana (ACCV).

f) Model de domiciliació bancària, quan siga procedent.

5. L'acreditació de la documentació relacionada s'efectuarà sense perjuí del que s'establix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.

Quan l'Administració actuant consulte o arreplegue dades o documents en l'àmbit dels fins de la convocatòria que estiguen en el seu poder o que hagen sigut elaborats per qualsevol altra Administració, el règim aplicable serà el següent:

a) L'òrgan gestor del procediment haurà d'estar autoritzat per la persona interessada per a poder consultar les dades d'identitat fiscal davant l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.

b) L'òrgan gestor del procediment té potestat per a consultar les dades del Registre de Representants de l'Agència de Tecnologia i Certificació Electrònica de la Comunitat Valenciana (ACCV). No obstant això, si la persona interessada desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa queda obligada a aportar els documents acreditatius corresponents.

c) L'òrgan gestor podrà verificar l'exactitud de les dades declarades per la persona interessada, d'acord amb el que s'establix en la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003 de 17 de novembre, general de subvencions.

6. Quan les entitats interessades necessiten donar d'alta o modificar un compte bancari per a la percepció de les ajudes convocades, esta actuació es podrà realitzar de manera telemàtica a través de la seu electrònica de la Generalitat ([sede.gva.es/proc22648](https://www.gva.es/va/inicio/procedimientos?id_proc=22439)).

*Article 7. Instrucció del procediment i resolució*

1. La competència per a instruir el procediment correspon a la direcció general competent en matèria de regadius.

2. En el cas que la sol·licitud no tinga els requisits exigits o no s'adjunten els documents preceptius, es requerirà la interessada perquè l'esmene en el termini màxim i improrrogable de deu dies, indicant-li que si no ho fa, es considerarà que ha desistit de la seua sol·licitud, amb la resolució prèvia que haurà de ser dictada en els termes previstos en l'article 21, apartat 1, de la Llei 39 /2015, d'1 d'octubre, del procediment administratiu comú de les administracions públiques.

3. La competència per a dictar la resolució de concessió i pagament de les subvencions regulades en el present decret correspon al director de l'Agència Valenciana de Foment i Garantia Agrària, a proposta de la persona titular de la direcció general amb competència en regadius.

4. El termini màxim de resolució i notificació s'establix en tres mesos, a comptar des de la data de finalització del termini de presentació de sol·licituds.

5. La resolució posarà fi a la via administrativa, i en contra d’esta podrà interposar-se potestativament recurs de reposició davant el director de l'Agència Valenciana de Foment i Garantia Agrària, en el termini d'un mes, comptat des de l'endemà de la seua publicació o notificació, de conformitat amb el que es disposa en l'article 124 de la Llei 39/2015, d'1 d'octubre, del procediment administratiu comú de les administracions públiques, o bé, directament recurs contenciós administratiu en el termini de dos mesos, comptats des de l'endemà de la seua notificació, de conformitat amb el que s'establix en els articles 8.3, 25.1 i 46.1 de la Llei de la jurisdicció contenciosa administrativa.

6. La relació de les entitats beneficiàries i els imports d'ajuda aprovats serà publicada mitjançant la resolució en el *Diari Oficial de la Generalitat Valenciana*. Les resolucions de concessió o de denegació individuals i condicions particulars seran notificades a cadascuna de les entitats beneficiàries.

*Article 8. Obligacions de les entitats beneficiàries*

1. Les entitats beneficiàries d'esta subvenció queden obligades a sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció.

2. Complir els requisits i les obligacions imposades pels articles 13, 14 i concordants de la Llei 38/2003, de 17 de novembre, general de subvencions.

3. De conformitat amb el que es disposa en l'article 7 del Decret llei 11/2024, de 12 de novembre, del Consell, pel qual s'adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d'octubre de 2024, les entitats de reg sol·licitants estan exceptuades del requisit de trobar-se al corrent en el compliment de les obligacions tributàries o enfront de la seguretat social establits en els articles 13.2 i 34.5 de la Llei 38/2003, de 17 de novembre, general de subvencions. Igualment, no serà aplicable el que es disposa en estos articles a aquelles beneficiàries que tinguen la condició de deutora per resolució de procedència de reintegrament.

*Article 9. Règim de justificació i pagament de les subvencions*

1. Es podran presentar sol·licituds de pagament parcials. Estos pagaments tindran la consideració d'abonaments a compte en els termes previstos en l'article 171.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

2. Les sol·licituds es presentaran acompanyades del corresponent compte justificatiu del gasto realitzat, que es compondrà dels documents següents:

a) Memòria de les actuacions realitzades, amb reportatge fotogràfic de les actuacions dutes a terme, que incloga una relació classificada i numerada dels gastos amb identificació del creditor del document i el seu import.

La memòria ha d'estar firmada per la persona que exercisca la secretaria de l'entitat, amb el vistiplau de la persona que exercisca la presidència. Les dos firmes han de ser digitals.

b) Factures i justificants de pagament d'estes mitjançant certificat bancari del càrrec en el compte de l'entitat beneficiària o bé la transferència bancària per l'import total d'esta factura.

3. El pagament de la subvenció concedida i/o els abonaments a compte que puguen haver-se sol·licitat, s'efectuarà mitjançant la corresponent justificació de les actuacions realitzades, conforme al que s'establix en l'article 171.1 LHPSPIS.

En el cas d'abonaments a compte, l’última justificació presentada tindrà la consideració de justificació final i així s'haurà d'indicar en la documentació aportada.

4. El termini final de justificació serà el 30 de novembre de 2025.

*Article 10. Control de les subvencions*

La direcció general amb competència en matèria de regadius efectuarà un control de les subvencions concedides objecte d'este decret que consistirà en la realització d'un control de camp sobre un mínim del 15 % dels expedients aprovats, seleccionats mitjançant un procediment aleatori corregit per criteris de factors de risc, d'acord amb el pla de control que s'aprove per l'òrgan concedent en els termes de l'article 169.3 LHPSPIS.

*Article 11. Anul·lació i reintegrament de les subvencions*

1. En els casos previstos en l'article 37 de la Llei general de subvencions, les persones beneficiàries hauran de reintegrar la totalitat de la quantitat percebuda més els corresponents interessos de demora. En estos casos es procedirà a la incoació de l'oportú expedient que, amb audiència prèvia de la persona interessada, serà resolt per la persona titular de l'òrgan competent per a l'atorgament de la subvenció.

2. La presentació extemporània de la justificació donarà lloc a la incoació d'un procediment per a deixar sense efecte  l'acte de concessió de la subvenció. En tot cas, es garantirà el dret de l'audiència de l'entitat interessada.

3. El falsejament o l'ocultació de dades i documents que afecten substancialment la concessió i lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.

4. La direcció general amb competència en regadius es reserva el dret a realitzar totes les inspeccions tècniques i administratives que es consideren necessàries a fi de confirmar la correcta execució d'esta ajuda.

*Article 12. Règim jurídic aplicable*

Estes subvencions es regiran, a més de pel que es disposa en este decret, per les disposicions de caràcter bàsic de la Llei 38/2003, de 17 de novembre, general de subvencions, i del reglament de l'esmentada llei, aprovat pel Reial decret 887/2006, de 21 de juliol, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les restants normes de dret administratiu que siguen aplicables.

*Article 13. Compatibilitat de les ajudes*

1. Les ajudes que s'arrepleguen en este decret seran compatibles amb qualssevol altres ajudes o subvencions que reben les persones afectades, procedents d'altres entitats públiques o privades, fins al límit del valor del dany produït.

2. Atés que no és aplicable l'article 107.1 del Tractat de Funcionament de la Unió Europea, i d'acord amb el que s'establix en l'article 3.4 del Decret 128/2017, de 29 de setembre, del Consell, regulador del procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les subvencions establides per mitjà del present decret no requerixen notificació o comunicació a la Comissió Europea.

*Article 14. Transparència, subministrament d'informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i de l'article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:

1. Les entitats privades hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:

a) Perceben durant el període d'un any ajudes o subvencions públiques en una quantia superior a 100.000 euros.

b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.

c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.

En particular, hauran de publicar en els termes previstos en els principis generals de l'article 5 de la Llei 19/2013 la informació institucional i organitzativa de l'article 6 i l'econòmica i pressupostària de l'article 8 d'esta. Esta publicació es realitzarà a través de la pàgina web de l'entitat, o bé a través de la plataforma TEP – Transparència Entitats Privades, de Gva Oberta, a la qual es pot accedir en gvaoberta.gva.es/tep.

Esta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.

2. Sense perjuí de les obligacions previstes en l'apartat anterior, totes les entitats o persones beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.

3. Les entitats o persones beneficiàries de subvencions estan obligades a subministrar a l'entitat concedent, amb el requeriment previ, tota la informació que siga necessària per al compliment de les obligacions previstes en la llei de transparència que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que este haguera sigut atés, l'òrgan que ha realitzat el requeriment podrà acordar, amb l’advertiment previ i l’audiència a l'interessat, la imposició de multes coercitives en els termes previstos en l'article 5 de la Llei 1/2022, de 13 d'abril.

4. Els nous conjunts de dades que es generen per la formalització i el desenrotllament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.

*Article 15. Informació de les ajudes*

De conformitat amb l'article 18 de la Llei 38/2003, general de subvencions, es remetrà informació a la Base de dades nacional de subvencions (BDNS), en els termes previstos en l'article 20 d'esta llei i el Reial decret 130/2019, de 8 de març.

*Article 16. Protecció de dades de caràcter personal*

1. La gestió de les ajudes previstes en les presents bases comporta el tractament de dades de caràcter personal, i s’han de complir les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i en la Llei orgànica 3/2018, de 5 de desembre, de protecció de dades personals i garantia dels drets digitals.

2. De conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal cal informar el següent:

a) Nom del tractament: Ajudes en matèria agrícola, agroalimentària i desenrotllament rural de l'Agència Valenciana de Foment i Garantia Agrària.

b) Responsable del tractament: persona titular de l'Agència Valenciana de Foment i Garantia Agrària.

c) Finalitat del tractament: gestionar ajudes en matèria agrària i agroalimentària de l'Agència Valenciana de Foment i Garantia Agrària, incloses les relatives a la Política Agrícola Comuna i les finançades pel Fons Europeu Agrícola de Garantia (FEAGA) i el Fons Europeu Agrícola de Desenrotllament Rural (FEADER).

d) Exercici de drets: les persones interessades tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en la següent adreça d'Internet: <sede.gva.es/es/proc19970>.

e) Reclamacions: sense perjuí de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en la següent adreça d'Internet: sede.gva.es/es/proc22094, sense perjuí de la possibilitat de reclamar davant l'Agència Espanyola de Protecció de Dades.

f) Es pot obtindre informació més detallada en el següent enllaç:

<https://gvaoberta.gva.es/es/registre-activitats-de-tractament>.

3. Quan la persona sol·licitant o el seu representant legal aporten dades de caràcter personal de terceres persones en el procediment administratiu, tindrà l'obligació d'informar-los dels aspectes següents:

a) La comunicació d'estes dades a l'Administració per al seu tractament en l'àmbit de les seues competències i d'acord amb els fins del procediment.

b) La possibilitat que l'Administració realitze consultes relacionades amb les seues dades per a comprovar, entre altres aspectes, la seua veracitat. Si esta consulta requerix autorització per llei per part de les persones les dades de les quals es consultaran, la persona sol·licitant o el seu representant legal haurà d'haver sol·licitat esta autorització, que estarà disponible a requeriment de l'Administració en qualsevol moment.

c) La possibilitat i manera d'exercir els drets d'accés, rectificació, supressió, limitació del tractament o oposició que li assistixen en relació amb el tractament de les seues dades personals.

DISPOSICIONS FINALS

*Única. Efectes*

El present decret produirà efectes a partir de l'endemà de la seua publicació en el *Diari Oficial de la Generalitat Valenciana*.

Contra este decret, amb naturalesa d'acte administratiu i que posa fi a la via administrativa, es podrà, potestativament, interposar un recurs de reposició davant l'òrgan que ha dictat l'acte, en el termini d'un mes des de la publicació del present decret en el *Diari Oficial de la Generalitat Valenciana*, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació en el *Diari Oficial de la Generalitat Valenciana*. Tot això de conformitat amb el que es disposa en els articles 10 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.

València, 10 de desembre de 2024

Carlos Mazón Guixot

President de la Generalitat

Miguel Barrachina Ros

Conseller d'Agricultura, Aigua, Ramaderia i Pesca

ANNEX

*Municipis afectats*

Província de València

Alaquàs

Albal

Albalat de la Ribera

Alberic

Alborache

Alcàsser

Alcúdia, l'

Aldaia

Alfafar

Alfarb

Algemesí

Alginet

Almussafes

Alzira

Barxeta

Benagéber

Benaguasil

Benetússer

Benicull de Xúquer

Benifaió

Benimodo

Beniparrell

Bétera

Bugarra

Buñol

Casinos

Calles

Camporrobles

Carcaixent

Carlet

Castelló

Castielfabib

Catadau

Catarroja

Caudete de las Fuentes

Chelva

Chera

Cheste

Chiva

Chulilla

Corbera

Cullera

Domeño

Dos Aguas

Favara

Fortaleny

Fuenterrobles

Gestalgar

Godelleta

Guadassuar

La Pobla Llarga

L'Énova

Llaurí

Llíria

Llocnou de la Corona

Llombai

Loriguilla - només nucli urbà junt a l’A3

Macastre

Manises

Manuel

Massanassa

Millares

Mislata

Montroi/Montroy

Montserrat

Paiporta

Paterna

Pedralba

Picanya

Picassent

Polinyà de Xúquer

Quart de Poblet

Rafelguaraf

Real

Requena

Riba-roja de Túria

Riola

Sedaví

Senyera

Siete Aguas

Silla

Sinarcas

Sollana

Sot de Chera

Sueca

Tavernes de la Valldigna

Titaguas

Torrent

Tous

Tuéjar

Turís

Utiel

València - Pedanies Sud

Vilamarxant

Villar del Arzobispo

Xirivella

Yátova


Còpia Permalink ELI